KOMISSION TIEDONANTO NEUVOSTOLLE - Kaakkois-Euroopan maita koskeva Euroopan unionin vakautus- ja assosiaatioprosessi toimintaa koskevista päätelmistä: Bosnia ja Hertsegovina, Kroatia, Jugoslavian liittotasavalta, entinen Jugoslavian tasavalta Makedonia ja Albania

KOMISSION TIEDONANTO NEUVOSTOLLE

Kaakkois-Euroopan maita koskeva Euroopan unionin vakautus- ja assosiaatioprosessi toimintaa koskevista päätelmistä Bosnia ja Hertsegovina, Kroatia, Jugoslavian liittotasavalta, entinen Jugoslavian tasavalta Makedonia ja Albania

Johdanto

Kaakkois-Euroopan maihin sovellettavan alueellisen lähestymistavan [1] yhteydessä neuvosto asetti näiltä mailta vaadittavat poliittiset ja taloudelliset edellytykset [2] perustaksi yhtenäiselle ja avoimelle politiikalle sopimussuhteiden sekä kahdenvälisten suhteiden kehittämiseksi näiden maiden kanssa kaupan, rahoitusavun ja taloudellisen yhteistyön alalla.

[1] Yleisten asiain neuvoston 26. helmikuuta 1996 hyväksymät päätelmät, joita seurasi komission kertomus Kaakkois-Euroopan tiettyjä maita koskevien tulevaisuuden sopimussuhteiden yleisistä periaatteista: Komission kertomus neuvostolle ja Euroopan parlamentille (KOM(96)476 lopull., 2.10.1996).

[2] Yleisten asiain neuvoston päätelmät 29. huhtikuuta 1997.

Vuonna 1999 EU:n vakautus- ja assosiaatioprosessista kehitettiin alueellinen lähestymistapa [3]. Kyseinen prosessi ei ennakolta muuttanut kaupan tai rahoitusavun ja taloudellisen yhteistyön alojen kahdenvälisten suhteiden kehittämiseen sovellettavia edellytyksiä eikä sopimussuhteita koskevien neuvottelujen aloittamisen edellytyksiä. Käytettävissä olevien sopimussuhteiden luonne muuttui; yhteistyösopimus korvattiin vakautus- ja assosiaatiosopimuksella.

[3] Yleisten asiain neuvoston päätelmät 21. kesäkuuta 1999, jotka perustuvat komission tiedonantoon neuvostolle ja Euroopan parlamentille Kaakkois-Euroopan maita koskevasta vakautus- ja assosiaatioprosessista (KOM(99)235, 26.5.1999).

EU:n vakautus- ja assosiaatioprosessin mukaisesti edellytykset neuvottelujen aloittamiselle on vahvistettu neuvoston päätelmissä 29. huhtikuuta 1997 [4]. Neuvottelujen aloittamista koskevat eri vaiheet ovat seuraavat:

[4] Albanian ja entisen Jugoslavian tasavallan Makedonian voimassa olevien sopimussuhteiden edelleen kehittämistä koskevia erityisperusteita ei tuolloin määritetty.

- neuvoston päätelmissä 29. huhtikuuta 1997 vahvistettujen edellytysten täyttäminen (edellytyksiä koskevien kertomusten arvioiden mukaisesti), minkä jälkeen

- komission kertomus mahdollisuudesta aloittaa kyseisen maan kanssa vakautus- ja assosiaatiosopimusta koskevat neuvottelut, minkä jälkeen

- neuvoston arviointi kyseisestä tarkoituksenmukaisuusanalyysistä. Jos arviointi on myönteinen, neuvosto esittää komissiolle pyynnön laatia ehdotus neuvotteluohjeiksi,

- komission virallinen ehdotus vakautus- ja assosiaatiosopimuksen neuvotteluohjeiksi, ja

- kyseisten neuvotteluohjeiden hyväksyminen neuvostossa ja neuvottelujen aloittaminen.

Komissio esitti myös [5] apua koskevan uuden strategian maille, joita EU:n vakautus- ja assosiaatioprosessi koskee, ja vahvisti avulle yhden ainoan oikeusperustan korvaamalla nykyiset Obnova- ja Phare -ohjelmat. Kyseisen uuden strategian yleistavoitteet ovat instituutioiden toimintakyvyn edistäminen, talouden kehittäminen ja alueellinen yhteistyö. Ottaen huomioon, että alueellisen yhteistyön kehittämistä korostetaan enemmän, voimassaolevia ohjelmia ja edellytyksiä on vastaavasti muutettava.

[5] KOM (1999) 661 lopull., 8.12.1999.

Nämä komission toimintaa koskevat päätelmät on tehty kertomuksen [6] perusteella, jossa tarkastellaan kyseisten edellytysten täyttymistä Bosnian ja Hertsegovinan, Kroatian ja Jugoslavian liittotasavallan osalta, joiden kaikkien on noudatettava rauhansopimuksissa määrättyjä velvollisuuksia, sekä entisen Jugoslavian tasavallan Makedonian ja Albanian osalta. Edellytysten täyttymistä kunkin maan kohdalla on tarkasteltu seuraavien otsikoiden perusteella: demokraattiset periaatteet, ihmisoikeudet ja oikeusvaltioperiaate, vähemmistöjen kunnioitus ja suojelu, markkinatalouden uudistukset, alueellinen yhteistyö sekä Bosnian ja Hertsegovinan, Kroatian ja Jugoslavian liittotasavallan osalta Daytonin ja Erdutin sopimusten sekä rauhan täytäntöönpanoneuvostojen määräämien velvollisuuksien noudattaminen ja viimeksi YK:n turvallisuusneuvoston päätöslauselman 1244 (Kosovo) täytäntöönpano.

[6] Komission yksiköiden valmisteluasiakirja: Kaakkois-Euroopan maita koskeva Euroopan unionin vakautus- ja assosiaatioprosessi - neuvoston 29. huhtikuuta 1997 ja 21. kesäkuuta 1999 hyväksymien päätelmien noudattaminen (SEC(2000) 168 / 2, 09.02.00).

Parhaillaan apua kohdistetaan uudelleen ja apuun liittyviä edellytyksiä muutetaan, mutta apua koskevan uuden asetuksen antamista varten tarvittavaa tarkistettua lainsäädäntöprosessia ei ole vielä saatettu päätökseen. Tämän asiakirjan päätelmät koskevat sen vuoksi voimassa olevaa järjestelmää eli oikeutta Phare-ohjelman mukaisiin yksipuolisiin tullietuuksiin sekä taloudelliseen apuun ja rahoitusapuun (ei koske Obnova-ohjelmaa, koska siihen ei sovelleta samoja edellytyksiä) sekä sopimussuhteisiin. Siinä otetaan myös huomioon neuvoston käsittelyssä parhaillaan oleva komission ehdotus neuvotteluohjeiksi vakautus- ja assosiaatiosopimuksen tekemiseksi entisen Jugoslavian tasavallan Makedonian kanssa [7] ja komission kertomus mahdollisuudesta aloittaa neuvottelut Albanian kanssa vakautus- ja assosiaatiosopimuksen tekemiseksi.

[7] Viittaus entisen Jugoslavian tasavallan Makedonian kanssa tehtävää vakautus- ja assosiaatiosopimusta koskeviin neuvotteluohjeisiin.

Päätelmät

Komissio on tehnyt seuraavat päätelmät neuvoston 29. huhtikuuta 1997 ja 21. kesäkuuta 1999 hyväksymissä päätelmissä määriteltyjen edellytysten täyttymistä viidessä asianomaisessa maassa koskevaan komission yksiköiden valmisteluasiakirjaan (SEC (00)168 / 2, 09.02.00) sisältyvän kertomuksen, joka kattaa tapahtumat kesäkuulle 2000, perusteella.

Osa 1

1. Bosnia ja Hertsegovina

Bosniaan ja Hertsegovinaan sovelletaan edelleen yksipuolista tullietuuskohtelua, jota on huomattavasti parannettu vuoden 2000 alusta lähtien.

Bosniassa ja Hertsegovinassa ollaan siirtymässä rankasta jälleenrakennusvaiheesta poliittisen ja taloudellisen vakiinnuttamisen vaiheeseen, joka vaatii enemmän huomiota erityisesti instituutioiden kehittämisen ja talousuudistusten aloilla. Maan pääongelmia ovat yhteisymmärryksen puuttuminen kaikille yhteisestä itsenäisestä valtiosta, yleisesti heikot instituutiot ja kansalaisyhteiskunnan kehittymättömyys. Valtion laitoksia on kehitettävä, ja niin osavaltioiden kuin paikallistasollakin tarvitaan uusia yhteensovittamismekanismeja tehokkaan ja johdonmukaisen toiminnan takaamiseksi koko maassa. Valtion toimintaa on tehostettava huomattavasti, jotta maa voi lähentyä Euroopan unionin rakenteita. Bosnian ja Hertsegovinan viranomaisten odotetaan sitoutuvan kaikilla tasoilla tähän tavoitteeseen, jonka saavuttamiseen aiotaan myöntää erityistä tukea. Toinen suuri tulevaisuuden haaste Bosniassa ja Hertsegovinassa on riippumattoman talouskasvun saavuttaminen avun vähetessä. Tämä edellyttää yksityisen sektorin johtamaan kasvuun tähtäävien taloudellisten olosuhteiden luomista ja kokonaisvaltaisen, keskipitkän aikavälin talousuudistusohjelman hyväksymistä kansantalouden vakauteen tähtäävien politiikkojen ohella.

Pakolaisten ja hätäsiirtolaisten paluu (erityisesti vähemmistöjen paluu) on helpottunut. Molemmissa osavaltioissa on edistytty oikeuslaitoksen uudistuksen ja taloudellisen lainsäädännön aloilla. Bosnian ja Hertsegovinan viranomaisten osallistumista sekä valtion että osavaltioiden tasolla EU:n ja Bosnian ja Hertsegovinan neuvoa-antavan työryhmän toimintaan on edelleen tehostettava, ja maan viranomaisten olisi erityisesti huolehdittava neuvoa-antavan työryhmän yhteisten suositusten asianmukaisesta yhteensovittamisesta ja seurannasta.

Yleisen poliittisen epävarmuuden ja institutionaalisten puutteiden vuoksi vakautus- ja assosiaatiosopimuksen tai tätä koskevan tarkoituksenmukaisuusanalyysin tekemistä ei voi harkita tässä vaiheessa.

2. Kroatia

Viimeaikainen kehitys Kroatiassa on rohkaisevaa, mikä voi merkitä käännekohtaa maan politiikassa. Huolimatta vaalilain ja puolueellisen valtion television aiheuttamista ongelmista viimeaikaiset vaalit sujuivat rauhallisesti ja asianmukaisessa järjestyksessä sekä osoittivat Kroatian väestön kannattavan voimakkaasti muutosta. Kroatian uudella johdolla on tilaisuus ohjata maa täyteen demokratiaan ja täyttää pikaisesti lupauksensa niiden jäljellä olevien poliittisten kysymysten ratkaisemisesta, jotka ovat tähän saakka olleet EU:n ja Kroatian suhteiden laajemman kehityksen esteenä.

Kroatiaan sovelletaan edelleen yksipuolista tullietuuskohtelua, jota on huomattavasti parannettu vuoden 2000 alusta lähtien.

Kroatian uutta hallitusta rohkaistaan ryhtymään tarvittaviin toimiin, jotta Euroopan yhteisöllä on mahdollisuus lisätä maalle myötämäänsä tukea ja laatia kertomus vakautus- ja assosiaatiosopimusta koskevien neuvottelujen aloittamisen mahdollisuudesta. Siihen saakka poliittinen vuoropuhelu ja yhteistyö neuvoa-antavassa työryhmässä ovat hyödyllisiä välineitä maan kehityksen tukemiseksi ja seuraamiseksi.

3. Jugoslavian liittotasavalta

a) Jugoslavian liittotasavalta/Serbia

Koska Jugoslavian liittotasavallan viranomaiset eivät edelleenkään osoita halua asianmukaisten edellytysten täyttämiseen, liittotasavallalle ei voida myöntää yksipuolista tullietuuskohtelua.

Koska asianmukaiset edellytykset eivät täyty, ei ole myöskään soveliasta keskustella Jugoslavian liittotasavallan osallistumismahdollisuudesta Phare-ohjelmaan. Maalle edelleen annettavan humanitaarisen avun ja demokratialle annettavan tuen lisäksi tiettyjä muita tukimuotoja (jotka eivät ohjaudu keskusviranomaisille tai heidän kauttaan) on määrä jatkaa.

Olisi myöskin epäsoveliasta ehdottaa vakautus- ja assosiaatiosopimusta koskevien neuvottelujen aloittamista, vaikka Jugoslavian liittotasavalta voi edelleen osallistua vakautus- ja assosiaatioprosessiin täytettyään asianmukaiset edellytykset. Sillä välin poliittista vuoropuhelua lisätään demokraattisia voimia Jugoslavian liittotasavallassa edustavien tahojen kanssa.

Kaikkea asianmukaista apua (humanitaarista apua, tukea demokratialle, jälleenrakentamiseen ja julkiselle taloudelle) annetaan erityisasemassa olevalle Kosovolle, jota öljysaarto ja lentokielto eivät koske. Siviilihallinnolle myönnetään taloudellista tukea ja sen käyttöön asetetaan tukihenkilöstöä (UNMIK). Tuki olisi osoitettava ja sen edellytyksenä olisi oltava etnisten ryhmien välisten jännitteiden vähentäminen sekä yhteistyön lisääminen siviilihallinnon kanssa.

b) Montenegro

Euroopan yhteisön ja Jugoslavian liittotasavallan kahdenvälisten suhteiden keskeiset välineet - yksipuolinen tullietuuskohtelu ja Phare-ohjelma - koskevat (Jugoslavian liittotasavallan) valtiota kokonaisuudessaan. Koska kyseisiä välineitä ei näin ollen voida käyttää ainoastaan Montenegron tasavallan hyväksi, sille myönnetään jatkossakin tukea muista yhteisön välineistä. Tästä syystä ei myöskään voida ryhtyä sopimussuhteisiin Montenegron kanssa.

Montenegro on mahdollisuuksien mukaan suojattu Jugoslavian liittotasavallan/Serbian vastaisten pakotteiden vaikutuksilta, eikä siihen erityisaseman ansiosta sovelleta lentokieltoa eikä öljysaartoa. Montenegro osallistuu myös poliittiseen vuoropuheluun, joka on aloitettu demokraattisia voimia Jugoslavian liittotasavallassa edustavien tahojen kanssa.

Osa 2

4. Entinen Jugoslavian tasavalta Makedonia

Tunnustaen entisen Jugoslavian tasavallan Makedonian myönteiset saavutukset, sen esimerkillisen alueellisen aseman ja asianmukaisten edellytysten täyttymisen neuvosto hyväksyi 24. tammikuuta 2000 neuvotteluohjeet vakautus- ja assosiaatiosopimuksen tekemiseksi maan kanssa komission kertomuksen [8] ja neuvotteluohjeita koskevan suosituksen [9] perusteella. Komissio huolehtii tarvittavista valmisteluista neuvottelujen aloittamiseksi maaliskuun 2000 aikana.

[8] Komission kertomus vakautus- ja assosiaatiosopimuksen tekemistä entisen Jugoslavian tasavallan Makedonian kanssa koskevien neuvottelujen mahdollisuudesta, KOM (99) 300, 16. kesäkuuta 1999.

[9] Suositus neuvoston päätökseksi komission valtuuttamisesta neuvottelemaan vakautus- ja assosiaatiosopimus entisen Jugoslavian tasavallan Makedonian kanssa, SEC (1999) 1279 lopull., 8. syyskuuta 1999.

Tällä välin aiotaan aktiivisesti hyödyntää kaikkia nykyisiä yhteistyösopimuksen ja kuljetusalan sopimuksen sekä yhteisön avun piiriin kuuluvia välineitä, samoin kuin poliittista vuoropuhelua maassa käynnissä olevan uudistusprosessin nopeuttamiseksi varsinkin niillä aloilla, joilla edellytetään lisätoimia (talousuudistukset, julkisen hallinnon uudistus sekä oikeuslaitosta, lainvalvontaa ja tiedotusvälineitä koskevat uudistukset).

5. Albania

Äskettäin annetun kertomuksen [10] päätelmien mukaisesti Albanian hallitusta kehotetaan esittämään selvitys aikatauluineen tietyillä määritellyillä ensisijaisilla aloilla toteutettujen tai toteutettavien toimien tilasta. Toimet koskisivat turvallisuuden ja yleisen järjestyksen parantamista, hallinnon ja lainvalvonnan tehostamista sekä kansantalouden vakautusta ja rakenneuudistusten nopeuttamista. Maan hallitukselta edellytetään myös lisätoimia kyseisillä aloilla, jotta tulevaisuudessa olisi mahdollista aloittaa neuvottelut vakautus- ja assosiaatiosopimuksesta. Komission on myös käytävä Albanian viranomaisten kanssa teknisiä lisäneuvotteluja selvittääkseen edelleen tiettyjä vakautus- ja assosiaatiosopimuksen tekemiseen liittyviä näkökohtia (vapaakauppa-alueen perustamismahdollisuus ja Albanian lainsäädännön yhdenmukaistaminen yhteisön säännöstön kanssa, tähän liittyvät institutionaaliset näkökohdat mukaan luettuina). Tällä välin aiotaan aktiivisesti hyödyntää kaikkia nykyisiä kauppa- ja yhteistyösopimuksen sekä yhteisön avun piiriin kuuluvia välineitä, samoin kuin poliittista vuoropuhelua maassa käynnissä olevan vakautus- ja uudistusprosessin tukemiseksi. Erityisen tärkeää on tukea julkisen hallinnon uudistusta, mukaan luettuna oikeuslaitoksen, poliisin (yhteistyössä WEU:n monikansallisen neuvoa-antavan poliisiryhmän (MAPE) kanssa) ja tullihallinnon uudistusta. Tähän voitaisiin myöntää erityistä tukea, jotta Albania voisi täysin hyötyä äskettäin hyväksytystä tullietuuskohtelusta.

[10] Komission kertomus vakautus- ja assosiaatiosopimuksen tekemistä Albanian kanssa koskevien neuvottelujen mahdollisuudesta, KOM(1999) 5999 lopull., 24. marraskuuta 1999.